Затое Караткевіч адзначыла пяць плюсаў перадвыбарчай кампаніі. Паводле яе слоў, у часе гэтай кампаніі яна даехала туды, дзе пра апазіцыю нічога не чулі і ў вочы яе не бачылі. Зараз людзі ведаюць, што ў краіне ёсць тыя, хто падзяляе іх думкі — гэта пункт першы. Пункт другі: па папярэдніх падліках, ад 20 да 35% людзей, што б там ні казаў ЦВК, падтрымалі мірныя перамены. Гэта ёсць грунт і да далейшых крокаў. Дзякуючы кампаніі Караткевіч і ўлада ўбачыла, колькі народу выступаюць за перамены, а таму загаварыла пра рэформы, — гэта трэці пункт. Караткевіч кажа, што прывяла ў палітыку новых асобаў. Сумнеўна, канешне, наколькі яны новыя, але ўсё ж запішам гэта ў пункт чацвёрты. І галоўнае — ўзнятая ёй і яе паплечнікамі тэма іншаземных ваенных базаў у Беларусі. Дзякуючы таму розгаласу, які на выбарах атрымала гэтае пытанне, Аляксандр Лукашэнка вымушаны быў на словах адмовіцца ад яе. І зараз трэба толькі намагацца, каб ён адказваў за свае словы.